b'\n_START_ARTICLE_\nFieris\n_START_SECTION_\nIstorija\n_START_PARAGRAPH_\nSenov\xc4\x97s laikais \xc5\xa1ios vietov\xc4\x97s buvo apgyvendintos jau nuo akmens am\xc5\xbeiaus. Vienos pirmiausi\xc5\xb3 \xc5\xa1ias teritorijas apgyvendino senosios \xc5\xa1i\xc5\xb3 viet\xc5\xb3 gyventojos\xc2\xa0\xe2\x80\x93 ilyr\xc5\xb3 gentys. Fieris, kaip ir visa dabartin\xc4\x97s Albanijos teritorija, nuo seno buvo senov\xc4\x97s valstybi\xc5\xb3 Makedonijos, Romos imperijos sud\xc4\x97tyje, kuri\xc5\xb3 kult\xc5\xabra labai smarkiai paveik\xc4\x97 vietos gyventojus ir j\xc5\xb3 kult\xc5\xabr\xc4\x85. Antikos laikais klest\xc4\x97jo aplinkui miest\xc4\x85 esantys graik\xc5\xb3 poliai._NEWLINE_Ankstyvaisiais viduram\xc5\xbeiais dabartin\xc4\x97s miesto apylink\xc4\x97s ilg\xc4\x85 laik\xc4\x85 priklaus\xc4\x97 Bizantijos imperijai, v\xc4\x97liau atiteko Bulgarijos ir Serbijos karalyst\xc4\x97ms, Epyro Despotijai, nuo XIV a.\xc2\xa0\xe2\x80\x93 Osman\xc5\xb3 imperijai, kuriai valdant prad\xc4\x97jo plisti islamas._NEWLINE_Fieris yra gana nesenas miestas, \xc4\xafkurtas XVIII a. Berato b\xc4\x97j\xc5\xb3 kaip apylink\xc4\x97s turgaus miestas. XIX a. per Gjanicos up\xc4\x99 pastatytas akmeninis tiltas, kuris padidino miestelio svarb\xc4\x85. Iki komunist\xc5\xb3 at\xc4\x97jimo \xc4\xaf vald\xc5\xbei\xc4\x85 XX a. viduryje \xc5\xa1is miestas netur\xc4\x97jo didel\xc4\x97s ekonomin\xc4\x97s ir socialin\xc4\x97s reik\xc5\xa1m\xc4\x97s._NEWLINE_1912\xc2\xa0m. Albanijai paskelbus nepriklausomyb\xc4\x99 \xc5\xa1is miestas atiteko naujai susik\xc5\xabrusiai valstybei. 1939\xc2\xa0m. kaip ir visa Albanija jis buvo okupuotas Italijos kariuomen\xc4\x97s, 1943\xc2\xa0m. miestas\xc2\xa0\xe2\x80\x93 Vokietijos, 1944\xc2\xa0m. galutinai i\xc5\xa1vaduotas vietos komunist\xc5\xb3 partizan\xc5\xb3._NEWLINE_D\xc4\x97l pokariu prad\xc4\x97tos industrializacijos ir Mizeko lygumos nusausinimo \xc5\xa1io miesto reik\xc5\xa1m\xc4\x97 i\xc5\xa1augo, miestas tapo pramoniniu, socialiniu ir kult\xc5\xabriniu vietos regiono centru. Buvo pastatysi stamb\xc5\xabs naftos ir chemijos pramoniniai kompleksai. XX a. 10-ojo de\xc5\xa1imtme\xc4\x8dio prad\xc5\xbeioje \xc5\xbelugus komunistinei santvarkai ir ekonomikai per\xc4\x97jus \xc4\xaf kapitalizmo v\xc4\x97\xc5\xbees miestas patyr\xc4\x97 stiprius ekonomikos ir socialinius sukr\xc4\x97timus, suk\xc4\x97lusius didel\xc4\xaf nedarb\xc4\x85 ir gyventoj\xc5\xb3 migracij\xc4\x85 \xc4\xaf kaimynines \xc5\xa1alis. \xc5\xa0iuo metu Fieris yra vienas i\xc5\xa1 augan\xc4\x8dio turizmo aptarnavimo centr\xc5\xb3, glaud\xc5\xbeiai susij\xc4\x99s su aplinkianiais antikiniais miestais-griuv\xc4\x97siais Apolonija ir Biulisu.\n_START_SECTION_\nArchitekt\xc5\xabra ir archeologija\n_START_PARAGRAPH_\nFierio apylink\xc4\x97se gausu architekt\xc5\xabrini\xc5\xb3 paminkl\xc5\xb3\xc2\xa0\xe2\x80\x93 antikini\xc5\xb3 griuv\xc4\x97si\xc5\xb3, Bizantijos laikotarpio ba\xc5\xbeny\xc4\x8di\xc5\xb3 liekan\xc5\xb3, Osman\xc5\xb3 imperijos laik\xc5\xb3 tilt\xc5\xb3 ir me\xc4\x8de\xc4\x8di\xc5\xb3. Apie 15\xc2\xa0km \xc4\xaf \xc5\xa1iaur\xc4\x99 ant kalvos yra Korinto \xc4\xafkurtos kolonijos Apolonijos griuv\xc4\x97siai. Miesto architekt\xc5\xabra yra gana skurdi, be Osman\xc5\xb3 imperijos laikotarpio me\xc4\x8det\xc4\x97s, mieste vyrauja socialistinio stiliaus keliaauk\xc5\xa1\xc4\x8diai namai. Dabartiniais laikais, pager\xc4\x97jus ekonominei b\xc5\xabklei, pastatyta nauj\xc5\xb3 \xc5\xa1iuolaikini\xc5\xb3 pastat\xc5\xb3 ir me\xc4\x8de\xc4\x8di\xc5\xb3. Mieste veikia archeologijos muziejus.'